Status på helhedsplan

**27. marts 2015**

Orientering om status på helhedsplan for afdeling 158-0 Skallerupvej

Som de fleste beboere sikkert har hørt om, så har der gennem lang tid – flere år faktisk! ☺ – været planer om at afdelingen skulle gennemgå en større renovering. Vi vil med denne orientering gerne lige fortælle lidt om, hvor langt planerne er fremme, og hvordan den foreløbige overordnede tidsplan for projektet ser ud.

Umiddelbart er der jo ikke midler i afdelingens økonomi til større renoveringsarbejder, men almene boligafdelinger har mulighed for at søge støtte i Landsbyggefonden, hvis der skal foretages renoveringer der ligger ud over almindelige vedligeholdelsesopgaver. Vi har således søgt Landsbyggefonden om tilskud til at udføre en gennemgribende renovering af afdelingen.

Det har taget rigtig lang tid at blive enige med Landsbyggefonden og kommunen om et projekt, men nu er vi endelig ved at være enige om rammerne for et stort og ambitiøst renoverings-projekt.

Vi håber på at have den endelige godkendelse af rammerne for projektet fra myndigheder og Landsbyggefonden inden sommerferien, således at vi efter sommerferien kan fortælle meget mere om rammerne for projektet og inddrage beboerne i den endelige tilpasning af projektet. Der vil i løbet af efteråret 2015 blive afholdt informationsmøder, ophængt tegninger og information i fællehuset og nedsat arbejdsgrupper, hvori interesserede beboere kan deltage og få indflydelse på forskellige dele af projektet.

Som tidsplanen ser ud nu, så regner vi med at de faktiske renoveringsarbejder kan starte op i 2017 og kommer til at vare 2-3 år.

Vi vil fremover forsøge at udsende statusorienteringer som denne med jævne mellemrum, og den næste udsendes når vi har den endelige godkendelse eller senest med udgangen af juni måned 2015! ☺

Med venlig hilsen

Lejerbo/byggeudvalget